

**Odgovor na novinarska vprašanja glede ESG vprašalnika**

**Vprašanja:**

Pišem članek o ESG vprašalnikih bank. V okviru tega me zanima, koliko so ti vprašalniki poenoteni. Prosila bi za odgovore na vprašanja:

Katere so ključne smernice, ki se jih morajo banke držati pri oblikovanju teh vprašalnikov (EBA, ECB)?

Katere elemente morajo upoštevati pri oblikovanju vprašanj?

Ali morda obstaja za slovenske banke kakšen enoten vprašalnik ali banke samostojno oblikujejo vprašanja?

Kolikor  sem zasledila, obstaja posebna delovna skupina pri ZBS za to področje. <https://www.gzs.si/zbornica_racunovodskih_servisov/Novice/ArticleId/83881/zbs-vprasalnik-za-oceno-okoljskih-druzbenih-in-upravljavskih-esg-tveganj-podjetja>

Ali so ta vprašanja kot neke smernice z banke? Ali imate kakšno informacije, koliko se banke držijo teh smernic?

**Odgovor Združenja bank Slovenije**

V okviru prehoda v nizkoogljično družbo bo evropski bančni sektor v naslednjih letih odigral eno najpomembnejših vlog. EU se je na osnovi Agende ZN 2030, Ciljev trajnostnega razvoja OZN in Pariškega sporazuma zavezala, da bo do leta 2030 dosegla ambiciozne podnebne in energetske cilje. Dolgoročna strategija EU pa je do leta 2050 doseči neto nič emisij toplogrednih plinov.

Evropska komisija je že leta 2018 predlagala nov zakonodajni paket za finančno panogo - Akcijski načrt za financiranje trajnostne rasti, ki predstavlja podlago za preusmeritev zasebnega kapitala v financiranje trajnostnih gospodarskih aktivnosti, s čimer bo EU dosegla cilje Pariškega sporazuma. Akcijski načrt za financiranje trajnostne rasti opredeljuje tri cilje:

1. usmerjanje pretoka kapitala v trajnostne naložbe;
2. obvladovanje finančnih tveganj, ki izhajajo iz podnebnih sprememb; izčrpavanja naravnih virov, poslabšanja naravnega okolja in družbenih sprememb;
3. spodbujanje preglednosti v zvezi s trajnostnim poslovanjem in krepitev dolgoročne naravnanosti poslovnih modelov.

Za dosego ciljev so načrtovani naslednji ukrepi:

* razvoj skladne taksonomije trajnostnih dejavnosti;
* priprava standardov in oznak za zelene finančne produkte;
* širitev trajnostnega financiranja;
* integracija trajnostnega razvoja v investicijski proces;
* uvedba referenčnih vrednosti za trajnostni razvoj.

Na osnovi omenjenih družbenih sprememb in novih zakonodajnih podlag so banke in hranilnice (v nadaljevanju: banke) izrazito spodbujene k financiranju prehoda v brezogljično družbo, prav tako pa so v skladu z veljavno bančno regulativo dolžne upravljati vsa relevantna tveganja, ki jih povzročajo okoljski, družbeni in upravljavski dejavniki (ESG). Z namenom izpolnitve teh pričakovanj oziroma zahtev so članice Združenja bank Slovenije (v nadaljevanju: ZBS) v okviru posebne delovne skupine, ustanovljene leta 2022, pripravile primer referenčnega (in za članice ZBS nezavezujočega) vprašalnika za zbiranje informacij s področja ESG od svojih komitentov), ki jih morajo tozadevno ocenjevati. Podlago za pripravo nabora referenčnih vprašanj predstavljajo smernice organa EBA o odobravanju in spremljanju kreditov ter vodnik ECB o podnebnih in okoljskih tveganjih, prav tako pa zahteve, ki se nanašajo na javna razkritja (torej podatke, ki jih banke potrebujejo od svojih strank, da zadostijo regulativnim zahtevam s področja poročanja in razkritij). Referenčni vprašalnik je javno dostopen in objavljen tudi na spletni strani ZBS na internetnem naslovu <https://www.zbs-giz.si/informacije-za-stranke-bank/>.

Izbira načina, kako bodo posamezne banke izvajale presojo tveganj ESG ter kako bodo zbirale za to potrebne podatke, je prepuščen njihovi poslovni politiki, zato popolnega poenotenja na tem področju ni moč doseči, zaradi prednosti, ki jih prinaša standardizacija in digitalizacija na tem področju, pa bo delovna skupina nadaljevala prizadevanja za iskanje možnosti za čim bolj učinkovito in bolj enotno zbiranje tovrstnih podatkov. Prav v ta namen je ZBS podalo pobudo za oblikovanje centralnega registra podatkov o ESG profilu podjetij, ki bi vsem zainteresiranim deležnikom (ne samo bankam, ampak tudi drugim investitorjem, kupcem idr.) omogočal dostop do njih na način, ki bi podjetjem prinašal čim manjše administrativno breme.

Združenje bank Slovenije
Ljubljana, 24. januar 2023